ચલો, પ્રણવદા, હું તમને અમારા ફૂલટાઇમ સરકાર તરફી ગુજરાતી નિબંધકારો-કમ-ચિંતકોની સ્ટાઈલમાં સમજાવું કે મોડા થવામાં તમે એકલા નથી : શું પતંગિયું ટાઈમ ટેબલ જોઈને ઊડે છે? સ્કૂલ કે કોલેજની બેલને જે નકારે છે એ જ સાચો ‘રિ-બેલ' છે! સમયસર જવામાં ચીવટ છે, પણ મોડા આવવામાં વટ છે. મોડા જવામાં પાગલપણાની પોએટ્રી છે, મિસ્ટ્રિ છે! થીજી ગયેલા સમયની થિરકતી હિસ્ટ્રી છે. કાળના કોકટેઈલમાં પીગળતી કોમળ કેમિસ્ટ્રી છે! પ્રણવદા, હવે તમે રાષ્ટ્રીયતાવાળા પક્ષમાં જવાનું પગલું લીધું જ છે તો તમને ભારતીય રાષ્ટ્રના મહાગ્રંથનો દાખલો આપું..જો મહાભારતના જુગારપર્વમાં દુઃશાસને જેવી દ્રૌપદીની સાડી ખેંચવી શરૂ કરી હોત અને ભગવાન કૃષ્ણ કોઇ મામૂલી પીત્ઝાવાળાની જેમ ફટાક દઈને આવી ગયા હોત તો પ્રભુના ચમત્કારની કે કાનુડાની લીલાની મજા આવત? નહીં ને? અરે, આપણા ઈશ્વર પણ જાણે છે કે મોડા જવામાં જ ડ્રામા છે, થ્રીલ છે. પ્રણવદા, તમેય મોડે મોડે આર.એસ.એસ.ના કાર્યક્રમમાં જવાનો નિર્ણય લીધો એનો મહિમા અલગ છે. એનું અમારા તરફથી હ્રદયપૂર્વક સ્વાગત છે! પણ હા, એક વિનંતી, તમે ત્યાં જઇને મોડે મોડે પણ ગાંધી હત્યામાં આર.એસ.એસ.ના વિચારો વિષે પૂછતાં નહીં, હોં! હવે બહુ મોડું થઇ ગયું છે.